b"\n_START_ARTICLE_\nEfraim Ka\xc8\x9bir\n_START_SECTION_\nCopil\xc4\x83ria \xc8\x99i studiile\n_START_PARAGRAPH_\nEfraim Katzir s-a n\xc4\x83scut ca Efraim Kaczalski (ulterior \xc3\xaen ortografie englez\xc4\x83 Katchalski) la 16 mai 1916 la Kiev unde familia sa, originar\xc4\x83 din \xc5\x81\xc3\xb3d\xc5\xba, Polonia, ajunsese \xc3\xaen \xc3\xaemprejur\xc4\x83rile primului r\xc4\x83zboi mondial. \xc3\x8en anul 1920 a revenit \xc3\xaempreun\xc4\x83 cu ai s\xc4\x83i \xc3\xaen Polonia, iar dup\xc4\x83 5 ani, \xc3\xaen 1925, a emigrat \xc3\xaen Palestina (Eretz Israel), aflat\xc4\x83 atunci sub mandat britanic din partea Ligii Na\xc8\x9biunilor._NEWLINE_Din copil\xc4\x83rie, a aderat la organiza\xc8\x9bia de tineret a partidului social-democrat MAPAI, \xe2\x80\x9eHabaharut hasotzialistit\xe2\x80\x9d (\xe2\x80\x9eTineretul socialist\xe2\x80\x9d). Apoi a fost instructor \xc3\xaen organiza\xc8\x9bia social-democrat\xc4\x83 de tineret \xe2\x80\x9eHanoar haoved\xe2\x80\x9d (\xe2\x80\x9eTineretul muncitor\xe2\x80\x9d)._NEWLINE_Dup\xc4\x83 ce a \xc3\xaenv\xc4\x83\xc8\x9bat mai \xc3\xaent\xc3\xa2i la gimnaziul \xe2\x80\x9eHerzliya\xe2\x80\x9d din Tel Aviv, \xc3\xaen anul 1933 a absolvit prestigiosul gimnaziu ebraic din cartierul Rehavia din Ierusalim. \xc3\x8en continuare, \xc3\xaentre anii 1933-1938 a studiat botanica, zoologia \xc8\x99i bacteriologia la Universitatea ebraic\xc4\x83, lu\xc3\xa2nd titlul de master \xc3\xaen \xc8\x99tiin\xc8\x9be. Apoi a urmat cursuri de chimie, fizic\xc4\x83 \xc8\x99i matematic\xc4\x83. Titlul de doctor \xc3\xaen \xc8\x99tiin\xc8\x9be l-a ob\xc8\x9binut \xc3\xaen domeniul chimiei \xc3\xaen anul 1941, cu o cercetare asupra m\xc4\x83sur\xc4\x83rii propriet\xc4\x83\xc8\x9bilor proteinelor \xc8\x99i a polimerilor sintetici ai aminoacizilor sub \xc3\xaendrumarea lui Max Frankel. \xc3\x8en continuare s-a perfec\xc8\x9bionat la Institutul Politehnic din Brooklyn, la universit\xc4\x83\xc8\x9bile Columbia \xc8\x99i Harvard.\n_START_SECTION_\nActivitatea \xc8\x99tiin\xc8\x9bific\xc4\x83 \xc8\x99i militar\xc4\x83\n_START_PARAGRAPH_\nLa v\xc3\xa2rsta de 16 ani, Efraim Katchalski s-a \xc3\xaenrolat \xc3\xaen organiza\xc8\x9bia principal\xc4\x83 subteran\xc4\x83 de ap\xc4\x83rare a evreilor din Palestina, Hagan\xc3\xa1. Dup\xc4\x83 ce, \xc3\xaen 1939, a terminat cea dint\xc3\xa2i promo\xc8\x9bie a cursului de ofi\xc8\x9beri al Haganei, a fost responsabil cu latura \xc8\x99tiin\xc8\x9bific\xc4\x83 a activit\xc4\x83\xc8\x9bii sec\xc8\x9biei de cercetare a acestui corp paramilitar._NEWLINE_Dup\xc4\x83 proclamarea Statului Israel, \xc8\x99i crearea armatei israeliene \xc3\xaen mai 1948 a devenit comandantul unit\xc4\x83\xc8\x9bilor de \xc8\x99tiin\xc8\x9b\xc4\x83 ale armatei (Heil Ha'Mad\xc3\xa1)._NEWLINE_\xc3\x8en anul 1949 a fost primit la Institutul de \xc8\x99tiin\xc8\x9be Weizmann din Rehovot, unde a \xc3\xaentemeiat departamentul de biofizic\xc4\x83 pe care l-a condus p\xc3\xa2n\xc4\x83 la alegerea sa ca pre\xc8\x99edinte al statului \xc3\xaen 1973._NEWLINE_A locuit \xc8\x99i activat \xc3\xaen perimetrul Institutului Weizmann p\xc3\xa2n\xc4\x83 \xc3\xaen ziua mor\xc8\x9bii._NEWLINE_\xc3\x8en munca sa \xc8\x99tiin\xc8\x9bific\xc4\x83 Efraim Katzir s-a concentrat asupra sintezei de poli-\xce\xb1-aminoacizi, cele mai simple modele macromoleculare de proteine. A sintetizat, \xc3\xaentre altele, poli-L-lizina. Studiile sale au contribuit la ob\xc8\x9binerea de progrese \xc3\xaen elucidarea structurii tridimensionale a colagenului, a detec\xc8\x9biei \xce\xb1-elicelor, foi\xc8\x9belor \xce\xb2 plisate \xc8\x99i a random coils (pelotelor aleatorii) din structura proteinelor._NEWLINE_Al\xc4\x83turi de Michael Sela a contribuit la realizarea sintezei de antigene, a producerii mai apoi de vaccinuri sintetice \xc8\x99i medicamente, ca de pild\xc4\x83 unele utilizate \xc3\xaen tratamentul sclerozei multiple. Efraim Katzir a ob\xc8\x9binut \xc8\x99i a\xc8\x99a numitele enzime imobilizate, care \xc8\x99i-au g\xc4\x83sit aplica\xc8\x9bii industriale._NEWLINE_\xc3\x8entre anii 1966-1969 Efraim Kachalski a \xc3\xaendeplinit func\xc8\x9bia de responsabil al departamentului de \xc8\x99tiin\xc8\x9b\xc4\x83 al Ministerului israelian al ap\xc4\x83r\xc4\x83rii.\n_START_SECTION_\nAl patrulea pre\xc8\x99edinte al Israelului\n_START_PARAGRAPH_\n\xc3\x8en anul 1973 a fost ales de Knesset ca pre\xc8\x99edinte al Israelului, ob\xc8\x9bin\xc3\xa2nd mai multe voturi dec\xc3\xa2t contracandidatul s\xc4\x83u, cercet\xc4\x83torul \xc3\xaen domeniul iudaismului, prof. Efraim Urbach (1912-1991). Cu aceasta ocazie a adoptat numele de familie ebraic Katzir, folosit deja de fratele s\xc4\x83u mai mare, renumitul chimist-fizician Aharon Katzir, care cu un an \xc3\xaenainte a murit c\xc4\x83z\xc3\xa2nd victim\xc4\x83 atentatului terorist organizat de un agent japonez \xc3\xaen slujba Frontului Popular de Eliberare a Palestinei pe aeroportul interna\xc8\x9bional Lod._NEWLINE_Exprimarea sa \xe2\x80\x9eCu to\xc8\x9bii suntem de vin\xc4\x83\xe2\x80\x9d \xc3\xaen leg\xc4\x83tur\xc4\x83 cu erorile care au dus la surprinderea Israelului de c\xc4\x83tre armatele arabe \xc8\x99i la situa\xc8\x9bia dificil\xc4\x83 din prima faz\xc4\x83 a R\xc4\x83zboiului de Yom Kipur, \xc8\x99i cu care a reac\xc8\x9bionat la mi\xc8\x99carea de protest public\xc4\x83 de dup\xc4\x83 r\xc4\x83zboi, a fost criticat\xc4\x83 de mul\xc8\x9bi, fiind interpretat\xc4\x83 ca o \xc3\xaencercare de a minimaliza responsabilitea celor afla\xc8\x9bi atunci la c\xc3\xa2rma \xc8\x9b\xc4\x83rii._NEWLINE_\xc3\x8en timpul pre\xc8\x99edin\xc8\x9biei sale, a avut loc \xc8\x99i Opera\xc8\x9bia Entebbe din anul 1976, de eliberare de c\xc4\x83tre o unitate de elit\xc4\x83 a armatei a ostaticilor israelieni ce fuseser\xc4\x83 lua\xc8\x9bi cu avionul francez la al c\xc4\x83rui bord se aflau \xc8\x99i du\xc8\x99i \xc3\xaen Uganda de un grup de terori\xc8\x99ti germani \xc8\x99i arabi palestineni.De asemenea, perioada pre\xc8\x99edin\xc8\x9biei sale a fost marcat\xc4\x83 \xc3\xaen prim\xc4\x83vara 1977 de alegerile care, pentru \xc3\xaent\xc3\xa2ia dat\xc4\x83 \xc3\xaen Israel,au fost c\xc3\xa2\xc8\x99tigate de o coali\xc8\x9bie de partide nesocialiste, liberale \xc8\x99i na\xc8\x9bionaliste \xc3\xaen frunte cu Menachem Beghin, care a devenit prim ministru._NEWLINE_\xc3\x8en timpul caden\xc8\x9bei sale au func\xc8\x9bionat trei guverne - ultimul condus de Golda Meir, \xc8\x99i cele dint\xc3\xa2i conduse de Itzhak Rabin \xc8\x99i Menachem Beghin._NEWLINE_Prof.Efraim Katzir a fost cel dint\xc3\xa2i pre\xc8\x99edinte al Israelului care a crescut \xc8\x99i a \xc3\xaenv\xc4\x83\xc8\x9bat \xc3\xaen Palestina din copil\xc4\x83rie \xc8\x99i care a servit \xc3\xaen armata israelian\xc4\x83. De asemenea a fost cel dint\xc3\xa2i pre\xc8\x99edinte israelian care a primit vizita oficial\xc4\x83 a unui pre\xc8\x99edinte \xc3\xaen func\xc8\x9bie al S.U.A, Richard Nixon._NEWLINE_\xc3\x8en noiembrie 1977 pre\xc8\x99edintele Efraim Katzir a primit vizita istoric\xc4\x83 a pre\xc8\x99edintelui egiptean Anwar al Sadat la Ierusalim._NEWLINE_Katzir a ini\xc8\x9biat decernarea anual\xc4\x83 a premiului preziden\xc8\x9bial israelian pentu activit\xc4\x83\xc8\x9bi de voluntariat \xc8\x99i a condus pentru o vreme Re\xc8\x9beaua mondial\xc4\x83 de \xc8\x99coli profesionale evreie\xc8\x99ti ORT._NEWLINE_Dup\xc4\x83 o singur\xc4\x83 caden\xc8\x9b\xc4\x83, din cauza \xc3\xaemboln\xc4\x83virii so\xc8\x9biei sale, profesorul Efraim Katzir nu \xc8\x99i-a mai pus din nou candidatura la pre\xc8\x99edin\xc8\x9bie. El s-a decis din anul 1978 s\xc4\x83 se \xc3\xaentoarc\xc4\x83 la via\xc8\x9ba \xc8\x99tiin\xc8\x9bific\xc4\x83. \xc3\x8entre altele a participat la \xc3\xaenfiin\xc8\x9barea unui departament de biotehnologie la Universitatea din Tel Aviv._NEWLINE_A contribuit, \xc3\xaentre altele, la cooperarea dintre oamenii de \xc8\x99tiin\xc8\x9b\xc4\x83 israelieni \xc8\x99i japonezi \xc3\xaentr-o perioad\xc4\x83 \xc3\xaen care rela\xc8\x9biile cu Japonia erau influen\xc8\x9bate de boicotul arab \xc3\xaempotriva Israelului. Efraim Katzir a decedat \xc3\xaen locuin\xc8\x9ba sa din Rehovot la data de 30 mai 2009. Dup\xc4\x83 dorin\xc8\x9ba sa, nu a fost \xc3\xaenmorm\xc3\xa2ntat la memorialul conduc\xc4\x83torilor Israelului de pe Muntele Herzl din Ierusalim, ci la cimitirul din Rehovot, al\xc4\x83turi de so\xc8\x9bia sa. (Nina Katzir, n\xc4\x83scut\xc4\x83 Gottlieb, de meserie profesoar\xc4\x83 de limba englez\xc4\x83, a decedat \xc3\xaen 1986). Perechea a avut trei copii. Unul din ei, fiica sa Nurit, a murit \xc3\xaentr-un accident \xc3\xaen anul 1965. Alt\xc4\x83 fiic\xc4\x83, Irit, a murit \xc3\xaen anul 1995."